โดนใจไหม? ผลโพลฮาวาย-คดีทุจริตจำนำข้าว เช็คเลย!
โดนใจไหม? ผลโพลฮาวาย-คดีทุจริตจำนำข้าว เช็คเลย!
8 ต.ค. 2559

นายนพดล กรรณิกา ประธานชมรมขับเคลื่อนวิชาการเพื่อวิจัยความสุขชุมชน สำนักวิจัยซูเปอร์โพล เปิดเผยว่า ผลสำรวจเรื่อง โพลฮาวายกับคดีทุจริตจำนำข้าว และประเด็นการเมืองสำคัญอื่นๆ กรณีศึกษาตัวอย่างประชาชนทุกสาขาอาชีพจำนวน 1,314 ตัวอย่าง ระหว่างวันที่ 4-7 ต.ค.
โดยประชาชนร้อยละ 44.8 ระบุวัตถุประสงค์ที่รับรู้จากคณะทำงานความมั่นคง กระทรวงกลาโหม ที่เหมาลำการบินไทยไปฮาวาย คือไปทำงานด้านความมั่นคงของชาติ
รองลงมาร้อยละ 22.4 ระบุ ทำงานด้านรักษาผลประโยชน์ชาติ เช่น แก้ค้ามนุษย์ การประมงผิดกฎหมาย ความปลอดภัยและความมั่นคงทางทะเล ต่อต้านการก่อการร้าย และ ความมั่นคงในอาเซียน และร้อยละ 18.9 ระบุกระชับความสัมพันธ์ร่วมมือกับสหรัฐอเมริกา
เมื่อถามถึงเกมการเมืองกับการโจมตีคณะทำงานความมั่นคง กลาโหมไปฮาวาย ผลสำรวจพบว่า ส่วนใหญ่หรือร้อยละ 58.9 มองว่าเป็นเกมการเมือง เพราะต้องการโจมตีคนใกล้ชิดนายกรัฐมนตรี ต้องการลดความน่าเชื่อถือต่อรัฐบาล ฝ่ายตรงข้ามต้องการหันเหความสนใจของประชาชน และต้องการโจมตี พล.อ.ประยุทธ์ จันทร์โอชา แต่เริ่มจากคนใกล้ชิดก่อน และเป็นความขัดแย้งภายในกันเอง เป็นต้น
ขณะที่ร้อยละ 41.1 ระบุ ไม่ใช่เกมการเมือง เพราะเป็นความไม่เหมาะสมของการใช้จ่ายงบประมาณเหมาลำ ต้องการให้ทุกอย่างเป็นไปตามหลักจริยธรรมทางการเมือง และเพราะพลังสังคมตรวจสอบเข้มข้น เป็นต้น
อย่างไรก็ตาม ส่วนใหญ่หรือร้อยละ 64.4 พอใจค่อนข้างมากถึงมากที่สุดต่อข่าวสารชี้แจง กรณีเหมาลำไปฮาวายด้านความมั่นคง
ขณะที่ร้อยละ 35.6 พอใจค่อนข้างน้อยถึงไม่พอใจเลย ที่น่าพิจารณาคือ ประชาชนส่วนใหญ่หรือร้อยละ 65.3 สนใจเกาะติด คดีจำนำข้าวมากกว่า ข่าวเหมาลำไปฮาวาย ขณะที่ร้อยละ 34.7 สนใจเกาะติดข่าวเหมาลำไปฮาวายมากกว่า
นอกจากนี้ จากกระแสข่าวที่ให้นักการเมืองต้องรับผิดชอบมูลค่าความเสียหายร้อยละ 20 ในคดีทุจริตจำนำข้าว แต่ประชาชนส่วนใหญ่หรือร้อยละ 42.1 ระบุนักการเมืองควรรับผิดชอบอยู่ระหว่างร้อยละ 80 -100 รองลงมาคือ ร้อยละ 26.2 ระบุควรรับผิดชอบร้อยละ 50 – 80 และร้อยละ 20.0 ระบุ ควรรับผิดชอบอยู่ระหว่างร้อยละ 20-50
                